# **Szombathely Megyei Jogú Város Önkormányzata Közgyűlésének**

# **.…/2023. (……..) önkormányzati rendelete**

# **az önkormányzat 2022. évi gazdálkodásának végrehajtásáról**

Szombathely Megyei Jogú Város Önkormányzatának Közgyűlése az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés f) pontjában meghatározott feladatkörében eljárva a következőket rendeli el:

**1. §**

A rendelet hatálya a Közgyűlésre és annak szerveire, az önkormányzat költségvetési szerveire terjed ki.

1. **AZ ÖNKORMÁNYZAT BEVÉTELEI ÉS KIADÁSAI**

**2. §**

(1) A Közgyűlés az Önkormányzat 2022. évi költségvetésének tényleges bevételi főösszegét 34.772.279 eFt-ban, kiadási főösszegét 27.491.395 eFt-ban állapítja meg.

(2) A tényleges működési bevételek és kiadások egyenlegét – 356.907 eFt-ban, a finanszírozási célú kiadásként elszámolt pénzügyi lízing tőke törlesztését -120.749 eFt-ban az előző évek működési maradványának igénybevételét +4.277.096 eFt-ban határozza meg. Az így számított működési egyenleg +3.799.440 eFt.

(3) A tényleges felhalmozási célú bevételek és kiadások egyenlegét – 1.712.471 eFt-ban, az ezt finanszírozó előző évek maradványának igénybevételét + 5.181.132 eFt-ban határozza meg. Az így számított felhalmozási egyenleg +3.468.661 eFt.

(4) A finanszírozási célú tényleges bevételeket 234.638 eFt-ban határozza meg.

(5) A finanszírozási célú tényleges kiadásokat 221.855 eFt-ban határozza meg.

(6) A külső finanszírozási célú tényleges bevételeket 0 eFt-ban határozza meg.

**3. §**

(1) A költségvetés kiemelt előirányzatainak teljesítését az 1. melléklet, az összevont mérleg adatokat a 2. melléklet, a pénzeszközök változását a 19. melléklet tartalmazza.

(2) A 2. § (1) bekezdésében meghatározott tényleges bevételi főösszeg forrásait és azok összegét a 3., 5. és a 17. melléklet tartalmazza.

(3) A költségvetési szervek bevételeit a 4. melléklet tartalmazza.

**4. §**

A Közgyűlés a költségvetési szervek kiadásait 12.208.627 eFt-ban határozza meg a 6. mellékletben részletezettek szerint.

**5.§**

A Közgyűlés a költségvetési szervek – kiemelt előirányzatként kezelt – 2022.évi engedélyezett záró létszámkeretét 1.478 főben határozza meg a 7. mellékletben részletezettek szerint.

**6. §**

Az ágazatonként meghatározott célok elkülönített kiadásainak felhasználását a 8-16. melléklet tartalmazza. A segély kifizetésekről és a lakásalap bevételeiről és kiadásairól a 25-26. melléklet tájékoztató adatokat tartalmaz.

**7. §**

Az önkormányzat a felhalmozási kiadások előirányzatainak teljesítését 3.354.474 eFt-ban határozza meg, amelynek célonkénti részletes adatait a 18. melléklet tartalmazza.

**8. §**

A 2022. évi közvetett támogatásokról szóló tájékoztatót a 20. melléklet, az Európai Uniós támogatással megvalósuló projektek bevételi és kiadási előirányzatainak teljesítését a 21. melléklet, a többéves kihatással járó döntések számszerűsítését a 22. melléklet, a kimutatást a pénzügyi lízingből eredő fizetési kötelezettség állományról a 30. melléklet tartalmazza.

1. **VAGYONMÉRLEG**

**9. §**

A vagyonmérleg adatainak részletezését a 23-24. melléklet, az önkormányzat vagyonkimutatását a 27-28. melléklet, a részesedések állományát a 29. melléklet tartalmazza.

1. **ZÁRÓ RENDELKEZÉSEK**

**10. §**

Ez a rendelet a kihirdetését követő napon lép hatályba.

##### Dr. Nemény András Dr. Károlyi Ákos

polgármester jegyző

**INDOKOLÁS**

**I. FELADATELLÁTÁS ÁLTALÁNOS ÉRTÉKELÉSE**

Szombathely Megyei Jogú Város Önkormányzata által ellátandó közszolgáltatási feladatok körét elsősorban a Magyarország helyi önkormányzatairól szóló 2011. évi CLXXXIX. törvényben szabályozottak határozzák meg.  Ezen túlmenően szakmai-ágazati törvények, rendeletek határoznak meg az Önkormányzat részére kötelezően ellátandó feladatokat. Az önként vállalt feladatok köre az önkormányzat ágazati feladatait áttekintve szinte minden területen megjelent, elsősorban a sport, és a kulturális, oktatási, egészségügy, szociális ágazat területén. Ezt támasztja alá a beszámolóban kimutatott támogatások (alapítványoknak, egyesületeknek stb.) összege is.

Az Önkormányzat kötelező és önként vállalt feladatait saját költségvetési szerveivel, intézményeivel, általa alapított gazdasági társaságok, közhasznú szervezetek segítségével, valamint vásárolt közszolgáltatások révén látta el, tehát gondoskodott azon feladatok ellátásáról, melyek törvények, rendeletek által előírtak.

A költségvetési intézmények feladatai teljes részletezettséggel az intézményi alapító okiratokban kerültek meghatározásra.

*Költségvetési szervek összetétele a következő:*

Szombathely Megyei Jogú Város Önkormányzata a Polgármesteri Hivatalon kívül a következő intézményeket működtette **2022. január 1-jén**:

|  |  |
| --- | --- |
| Megnevezés | Intézmények száma |
| Óvodai ellátás | 18 gazdasági szervezettel nem rendelkező és 1 gazdasági szervezettel rendelkező költségvetési szerv |
| Közművelődési feladatok ellátása | 4 gazdasági szervezettel nem rendelkező költségvetési szerv |
| Településüzemeltetési, közszolgáltatási feladatok ellátása | 1 gazdasági szervezettel nem rendelkező költségvetési szerv |
| Egészségügyi feladatok ellátása | 1 gazdasági szervezettel rendelkező költségvetési szerv |
| Gyermekjóléti és gyermekvédelmi feladatok ellátása | 1 gazdasági szervezettel rendelkező költségvetési szerv |
| Szociális alapellátási feladatok | 1 gazdasági szervezettel rendelkező költségvetési szerv |
| Összesen | 23 gazdasági szervezettel nem rendelkező és 4 gazdasági szervezettel rendelkező költségvetési szerv |

Szombathely Megyei Jogú Város Közgyűlése 55/2021.(VI.24.) Kgy. számú határozata alapján 2022. január 1. napjától a megszűnő AGORA Szombathelyi Kulturális Központ feladatainak ellátásával a Szombathelyi Médiaközpont Nonprofit Kft-t bízta meg. Így a közművelődési feladatok ellátása önkormányzat által 4 gazdasági szervezettel nem rendelkező intézmény működtetésével valósul meg.

Szombathely Megyei Jogú Város Polgármesteri Hivatala 4 nemzetiségi önkormányzat (horvát, roma, német, szlovén), valamint 1 társulás (Nyugat-dunántúli Regionális Hulladékgazdálkodási Önkormányzati Társulás) gazdálkodásával kapcsolatos feladatokat is ellátta.

Szombathely Megyei Jogú Város Német Önkormányzatához 1 oktatási intézmény kapcsolódik. A többi nemzetiségi önkormányzathoz és társuláshoz költségvetési intézmény nem kapcsolódik.

Szombathely Megyei Jogú Város Önkormányzata a Magyarország 2022. évi költségvetéséről szóló törvényben foglaltak szerint meghatározott központi támogatásokban részesül a település lakosságszáma alapján, mely 2022. január 1-jén 75.006 fő.

**I/a. PÉNZESZKÖZÖK VÁLTOZÁSA**

Az önkormányzat pénzkészletének 2022. évi változását a 19. sz. melléklet mutatja be.

Az önkormányzat intézmények nélküli záró pénzkészletének összege 2022. december 31-én 7.254.231 eFt volt, ami nem csak az elszámolási számla egyenlegét mutatja, hanem az EU források finanszírozási számla és az egyéb (pl.: bérlakás elkülönített számlája, egyéb pályázatok alszámlái, munkáltatói kölcsön számlája,) alszámlákon elkülönített egyenlegeket is tartalmazza.

Az önkormányzat elszámolási főszámlája ténylegesen ebben az időpontban 5.938.747 eFt egyenleggel, az egyéb számlái 423.761 eFt egyenleggel zártak. A Magyar Államkincstárnál vezetett EU források finanszírozási számla egyenlege 2022. december 31-én 891.723 eFt volt, mely a TOP pályázatok 2016-2021. években lehívott, és 2022. év végéig fel nem használt támogatási előlegeit tartalmazza.

**II. BEVÉTELI FORRÁSOK ÉS AZOK TELJESÍTÉSE**

Az Európai Uniós fejlesztési projektek bevételi és kiadási elszámolása a számviteli előírások szerint a könyvekben működési és felhalmozási főkönyvi bontásban szerepel mind kiadási mind bevételi oldalon az 1. melléklet szerint. Annak érdekében, hogy a projektek teljes körű költségvetése áttekinthető, átlátható legyen, a rendelet többi mellékletében a működési és felhalmozási tételek nem kerültek szétbontásra.

A város 2022. évi eredeti bevételi előirányzata 27.296.742 eFt, mely az évközi rendeletmódosítások során összességében 8.780.364 eFt-tal növekedett:

A változás főbb okai:

* az önkormányzati és az intézményi többletbevételek,
* az év közben biztosított központi, és egyéb támogatások,
* az átvett pénzeszközök összegei jelentették.

***Működési bevételek (3.sz.melléklet)***

***Működési célú támogatások államháztartáson belülről***

*Önkormányzatok működési támogatása*

A tervezett előirányzatot módosították az év közbeni igényléseken alapuló köznevelési feladatok, szociális, gyermekjóléti feladatok, gyermekétkeztetési feladatok támogatásaként önkormányzatunkat megillető összegek, valamint a kiegészítő támogatások évközi módosításai (pl. kéményseprő ipari közszolgáltatások támogatása, szociális ágazati összevont pótlék).

*Egyéb működési célú támogatások bevételei államháztartáson belülről*

Itt számoljuk el a Weöres Sándor Színház és a Mesebolt Bábszínház közös működtetési támogatását, a Honvédelmi Minisztériumtól az Uszoda 2022. évi költségvetéséhez kapott támogatást, illetve az Európai Uniós és egyéb működési célú pályázatokhoz kapcsolódó bevételeket, melyek a támogatási szerződések szerinti lehívások ütemében érkeztek.

***Közhatalmi bevételek***

A helyi adóbevételeink változását (indexét) - az előző évi tény adatokat 100 %-nak tekintve - az alábbi táblázat mutatja be:

|  |  |  |  |  |  |  |
| --- | --- | --- | --- | --- | --- | --- |
|  | **2017/2016** | **2018/2017** | **2019/2018** | **2020/2019** | **2021/2020** | **2022/2021** |
| Építményadó | 98,88 | 104,15 | 100,53 | 94,49 | 100,74 | 102,33 |
| Idegenforgalmi adó | 115,75 | 109,22 | 166,66 | 33,89 | 113,48 | 228,43 |
| Iparűzési adó | 104,8 | 109,78 | 109,97 | 92,13 | 95,3 | 106,15 |
| **Összesen:** | **104,02** | **109,05** | **108,94** | **92,2** | **95,96** | **105,87** |

A **helyi iparűzési adóbevétel** az előző évi tényadatokhoz képest 546.696 eFt-tal növekedett, de az esetleges túlfizetések miatt 450.000 eFt összegű tartalékot kellett a bevételből képeznünk, aminek a felhasználását majd a 2023. május 31-ig történő adóbevallások befolyásolják. Az adóbevétel változását a gazdasági növekedés, valamint a mikro-, kis- és közepes vállalkozások részére a veszélyhelyzettel összefüggésben biztosított 1%-os kedvezményes adómérték, valamint egy nagy adóerővel rendelkező vállalkozás adójának ismétlődő mérséklődése befolyásolta.

Az **építményadó bevétel** tekintetében a 2021. évi teljesítési adatokhoz képest kismértékű növekedés mutatkozott.

A 2022. adóévben jóval több **idegenforgalmi adóbevételt** realizáltunk, mint 2021-ban. Ennek oka, hogy a járványügyi veszélyhelyzet során alkalmazott, vonatkozó kormányrendeletek szerint a szállásadók 2020. április 26.-a és 2021 június 30.-a közötti időszakra terjedően mentesültek az idegenforgalmi adó beszedésének és megfizetésének kötelezettsége alól.

***Működési bevételek:***

Az önkormányzatnál a működési bevételek jelentős hányadát a bérletidíj bevételek képezik. Itt számoljuk el az önkormányzati helyiségek és lakások bérleti díját, a víziközmű és szennyvízközmű használati díjbevételét, valamint a közterület-foglalási és parkolás gazdálkodási bevételeket is.

***Működési célú átvett pénzeszközök***

Működési célú átvett pénzeszközök között számoljuk el az államháztartáson kívüli szervezetektől kapott működési célú támogatásokat, illetve a nyújtott kölcsönök visszatérüléseit.

***Felhalmozási bevételek (17.sz.melléklet)***

***Felhalmozási célú támogatások államháztartáson belülről***

Az Európai Uniós pályázatokhoz kapcsolódó felhalmozási célú támogatások a projektek megvalósulási ütemének megfelelően és a támogatási szerződésekben foglaltak szerint kerültek lehívásra. 2022.év során e tétel az önkormányzatnál 630.500 eFt összeget jelentett.

***Felhalmozási bevételek***

Az önkormányzati lakások, ingatlanok értékesítéséből pályáztatás során befolyt bevétel 1.087.166 eFt. Az ingatlanértékesítés bevételei elsősorban a 02089/5 hrsz-ú kivett telephely (északi iparterület), 2689/4 hrsz-ú kivett beépítetlen terület, 6128 hrsz-ú Szily János u. 42.sz. alatti irodaház, 120/55, - 56 hrsz-ú kivett beépítetlen területek, 2164/13 hrsz-ú és 2163/1 hrsz-ú (11—es Huszár út – Laktanya) ingatlanok, az 5487/32, -33 hrsz-ú Szt. László király u. ingatlanok, garázsok, egyéb helyiségek értékesítéséből adódtak.

***Felhalmozási célú átvett pénzeszközök*** között számoljuk el a felhalmozási célra nyújtott kölcsönök visszatérüléseit, a felhalmozási célú pályázatokra államháztartáson kívüli támogatótól beérkezett bevételeket, valamint az önkormányzat által nyújtott támogatások elszámolása során visszatérítendő összegeket.

**III. KIADÁSOK ALAKULÁSA**

**ÁGAZATI KIADÁSOK**

***Oktatási ágazat kiadásai (8.sz.melléklet)***

Szombathely Megyei Jogú Város Közgyűlése 2022. évre vonatkozóan – az óvodák, valamint a Szombathelyi Köznevelési GAMESZ működtetésén túl – az oktatási ágazat eredeti előirányzatát 88.592 eFt összegben határozta meg, amelyből 30.000 e Ft volt az óvodák karbantartására fordítható összeg. A 2021. évi pénzmaradvány jóváhagyásával, valamint a költségvetési rendelet módosításakor 97.859 e Ft-ra nőtt a rendelkezésre álló összeg.

Az oktatási kiadásokban szereplő tételek törvény, önkormányzati rendelet, közgyűlési, illetve bizottsági határozatok, továbbá fennálló szerződések alapján kerültek tervezésre és felhasználásra.

***Kulturális ágazat, média kiadásai (9.sz.melléklet)***

A Kulturális ágazat, média kiadásaira 2022. évre vonatkozóan 3.490.029 e Ft-ot biztosított az Önkormányzat.

Nem önkormányzati szervezetek támogatására 2022. évben 74.287 eFt előirányzott támogatási összeg megállapodás alapján 95,32 %-ban kiutalásra került.

2022. évben a kulturális ágazat kiadásai közül a „Kulturális és civil alap”, továbbá a „Városi nagyrendezvények” tételsorokról a Kulturális, Oktatási és Civil Bizottság volt jogosult dönteni.

A Kulturális ágazat, média kiadásokra biztosított előirányzatok felhasználása az áthúzódó kifizetéseket is figyelembe véve megtörtént.

***Szociális ágazat kiadásai (10.sz.melléklet)***

Az önkormányzati bevételekkel fedezett szociális kiadásokra a Pálos Károly Szociális Szolgáltató Központ és Gyermekjóléti Szolgálat támogatásán kívül módosított előirányzatként 556.058 eFt állt rendelkezésre, a teljesítés év végéig 70,99 %.

Önkormányzati támogatásból biztosított segélykeretből a szociálisan rászorult állampolgárok érdekeit és jogos igényeit szem előtt tartva, a központi és a helyi szakmai irányelveknek, rendeleteknek megfelelően gazdálkodva szociális ellátásokat folyósítottunk.

***Egészségügyi ágazat kiadásai (11.sz.melléklet)***

A Szombathelyi Egészségügyi és Kulturális Intézmények GESZ támogatásán kívül módosított előirányzatként 53.424 eFt állt rendelkezésre, mely összeg év végéig 94,86 %-ban felhasználásra került.

***Gyermekvédelmi ágazat kiadásai (12.sz.melléklet)***

A Szombathelyi Egyesített Bölcsődei Intézmény működési és felhalmozási kiadásokra biztosított támogatásán kívül 3.541 eFt állt rendelkezésre.

A Közgyűlés 3.000 e Ft támogatást biztosított az SOS Gyermekfalu Magyarországi Alapítvány támogatására, mely összeg 2022. december végéig teljes összegben kiutalásra került.

***Egyéb más ágazathoz nem sorolható intézmények és feladatok kiadásai (13. sz. melléklet)***

A Parkolásgazdálkodási kiadás előirányzatából a megkötött szerződés és a hatályos jogszabályok szerint fizettük a parkolás üzemeltetését.

Az Áfa befizetések tételsoron az Áfa bevallásoknak megfelelően a kiszámlázott Áfa befizetések, a fordított Áfa befizetések és az Áfa visszaigénylések egyenleg adata szerepel.

A költségvetési rendeletben a projektek megvalósításához kapcsolódó fordított áfa befizetések előirányzata az adott projekt egységes kezelése miatt a felhalmozási táblázatban került külön soron nevesítésre, az Áfa visszaigénylések előirányzata pedig a működési bevételek között szerepel. A költségvetési táblázatokban az Áfa bevallás jellegéből adódóan ezeken a tételsorokon nem szerepel teljesítés adat.

A Lakás és helyiségüzemeltetés feladatait üzemeltetési szerződés alapján a SZOVA Zrt. látja el. A költségvetésben az elszámolás során könyvelt kiadások várható túlteljesítésével veszteségpótlás címen számoltunk. A 2022. évre vonatkozó üzemeltetés során keletkezett pénzforgalmi hiányt az önkormányzat május 31. napjáig téríti meg a SZOVA Zrt. részére a 451/2015.(XII.10.) Kgy.sz.határozat alapján.

A Választott tisztségviselők juttatásai tételből került kifizetésre a polgármester, alpolgármesterek, képviselők és bizottsági tagok részére a 2022. évi illetmény, cafetéria juttatások és kiküldetés költsége.

Savaria Városfejlesztési Nonprofit Kft. tulajdonosi támogatásként 50.000 eFt működési támogatást kapott.

Az önkormányzat a Szolidaritási adó befizetési kötelezettségének eleget tett 2.679.640 eFt összegben.

Rendőrség támogatására 6.000 eFt került kiutalásra a Szombathely közbiztonságának javítására.

Polgárőr szervezetek részére 2.000 e Ft került kifizetésre a polgárőr szervezetek alaptámogatására és az éves beszámoló alapján eredményességi támogatásra.

Vas Megyei Katasztrófavédelmi Igazgatóság – Tűzoltóság támogatása tételsorról 2.000 eFt előirányzat kifizetésre került.

ELTE részére folyósított támogatással a duális gépészképzés fenntartása érdekében járult hozzá önkormányzatunk. A 2022. évre járó 130.000 eFt támogatási összeg teljes egészében kiutalásra került.

Erdőgazdálkodási költségek tétel terhére a megkötött szerződés szerinti munkák kerültek megrendelésre, kifizetésre.

Közbeszerzési kiadások tételből a teljesítés a szerződésnek és a jogszabályoknak megfelelően történt.

A Tervezések hatósági díja lejáró engedélyekhez, egyéb díjak előirányzatáról fizettünk ki az Arany-patak vízgyűjtőjéhez tartozó csapadékvíz elvezető rendszer vízjogi üzemeltetési engedélyének beszerzéséhez szükséges tervdokumentáció díját, tűzcsap vízhozam mérését, hatósági díjakat.

Vagyongazdálkodási kiadások (szakértők igénybevétele, ügyvédi munkadíj, egyéb kiadások) előirányzatából 12.868 eFt került kifizetésre, értékbecslésekre, telekalakításokhoz, kisajátítási eljáráshoz szükséges vázrajzok készítésére, illetve az azzal kapcsolatos eljárási díjakra.

A vásárok, karácsonyi díszkivilágítás tételsorról kerültek kifizetésre a Halottak Napi megemlékezéssel kapcsolatos költségek, továbbá a 2021. évi Adventi vásárból a 2022. évre áthúzódó kifizetések, illetve a 2022. évi Adventi időszakkal kapcsolatos kiadások. A 2022.évi Adventi vásár kiadásainak nagy része az év vége miatt áthúzódik a 2023.évre.

Az egyéb kiadások, informatikai kiadások tételsorok a szerződésekben és kötelezettségvállalásokban foglaltaknak megfelelően kerültek kiutalásra, az áthúzódó kötelezettségvállalások összegeit a 2022.évi maradvány elszámolásról szóló előterjesztésben szerepeltetjük.

## *Sport ágazat kiadásai (14.sz.melléklet)*

Szombathely Megyei Jogú Város Önkormányzata mindenkori költségvetési rendelete minden évben biztosít támogatást a szombathelyi székhellyel rendelkező, a város területén működő sportszervezetek részére. Az elmúlt években kialakult sportfinanszírozási struktúra, valamint a jelenlegi gazdasági helyzet eredményeként szükségessé vált egy sportfinanszírozási rendszer kialakítása. A sportfinanszírozási rendszert Szombathely Megyei Jogú Város Közgyűlésének hatáskörében eljárva Szombathely Megyei Jogú Város polgármestere a 22/2021. (II.25.) PM. számú határozatával jóváhagyta. A sportfinanszírozási rendszer többek között meghatározza a támogatottak körét és sorrendjét, valamint konkrét finanszírozási szempontokat határoz meg.

Szombathely Megyei Jogú Város Közgyűlése a 2022. évben 929.533 e Ft-ot biztosított a sport ágazat kiadásaira, melyből 250.000 e Ft a Szombathelyi Sportközpont és Sportiskola Nonprofit Kft. működéséhez biztosított Önkormányzati támogatás.

A sportkifizetésekre Szombathely Megyei Jogú Város sportfinanszírozási rendszere, Szombathely Megyei Jogú Város Önkormányzata Közgyűlésének költségvetési rendelete, a Városstratégiai, Idegenforgalmi és Sport Bizottság határozatai alapján, kizárólag szerződéskötést követően került sor.

A nagyobb összegű támogatások a sportszervezetekkel egyeztetett ütemezés szerint történtek, ilyenek például: a Szombathelyi Sportközpont és Sportiskola Nonprofit Kft., FALCO KC Kft., Szombathelyi Kézilabda Klub és Akadémia. Az Önkormányzat kiemelten támogatja a város számára rendkívüli értéket jelentő, hosszú idő óta rendszeresen kiemelkedő eredményeket elérő, valamint a nagy sporttársadalmi jelentőséggel bíró sportszervezeteket, illetve azok szakosztályait, mint például a Szombathelyi MÁV Haladás VSE, Szombathelyi Dobó SE, Delfin Sportiskolai Sportegyesület, Szombathelyi Egyetemi Sportegyesület.

A Szombathelyi Szabadidősport Szövetség a benyújtott éves programja alapján kapott támogatást. A Szövetség a Városi Kispályás Labdarúgó Bajnokság és a Városi Tekebajnokság révén a sportolni vágyó lakosság – nagyságrendileg 1000-1200 fő – sportolását biztosítja heti rendszerességgel.

A 2022. december 31. napjáig a tervezett előirányzatoknak 97,65 %-a felhasználásra került.

***Kommunális városüzemeltetési és környezetvédelmi kiadások (15.sz.melléklet)***

A Közvilágítás díja előirányzatából a városi hálózat áramdíját fizettük ki az E.On Zrt, valamint az MVM Partner Zrt. részére.

A köztisztasági tevékenységet a Szova Nonprofit Zrt., az illegális hulladéklerakókkal kapcsolatos tevékenységet a SZOMHULL Nonprofit Kft. a szerződésében foglaltak szerint elvégezte.

A Csaba úti felüljáró fenntartását, karbantartását a Szova Nonprofit Zrt., illetve az MVM Zrt. szerződés szerint teljesítette.

Az illegális hulladéklerakás felszámolása folyamatosan történik.

A parkfenntartási munkákat 2011. január 1-től a város teljes területén a Szombathelyi Parkfenntartási Kft. látja el parkfenntartási szerződés keretében.

A városi faültetési program keretében 63 fa ültetése történt 2021-ben a Stromfeld lakótelepen, 11-es Huszár úti lakótelepen, a 11-es Huszár úton, illetve a Verseny utcában, melynek a kifizetése áthúzódott 2022 évre.

A vízhasználati díj sorából a vízkészlet használati járulékot fizettük ki.

Folyékony hulladékgyűjtés sorából a közszolgáltatási szerződés szerint Szombathely közigazgatási területén a háztartási szennyvíz begyűjtését és ártalommentes elhelyezésének kiszállás és munkadíját fizettük ki.

A szolgalmi joggal terhelt épületrészek karbantartását a megállapodásoknak megfelelően a társasházaknak a 2021. évről készült elszámolások alapján fizettük ki 2022. évben.

Az önkormányzati tulajdonú területeken a FÉHE Nonprofit Kft. végezte a kaszálási munkákat.

Az Egyéb feladatok előirányzatából fizettük ki a Szova Nonprofit Zrt-vel kötött szerződés alapján az aluljárók fenntartását, nyilvános illemhelyek üzemeltetését, autóbuszvárók fenntartását, közterületek lobogózását, utcanévtáblák kihelyezését, közterületi hulladékgyűjtők karbantartását és cseréjét, egyéb városgazdálkodási szolgáltatásokat, a városi rágcsálóirtásokat; a Csónakázó tó vízjogi üzemeltetési engedélyezési munkáit; információs utcanévtáblát; város területén lévő 8 db tűzi víztározó rendszeres felülvizsgálati díját; Herényi temető új sírhelykiosztási tervének készítését; sebességkorlátra figyelmeztető berendezés átalakítását; Aréna Savaria előtti köztéren lévő szökőkút áramdíját.

A Környezetvédelmi kiadások előirányzatából fizettük ki a szárazelem gyűjtő verseny díjazottjait, valamint igazságügyi szakértői véleményt.

Fenntarthatósági és Klímapolitikai célok megvalósulása keretében tartottuk meg a Zöldhullám Ötletbörzét.

Környezetállapot értékelés (talaj, víz, levegő) sorából SZMJV Települési Környezetvédelmi Programjának 90 %-át fizettük ki.

***Út – hídfenntartási kiadások (16.sz.melléklet)***

Az Út–híd fenntartási kiadásokra biztosított előirányzatoknál a feladatok a kötelezettségvállalások alapján megrendelt munkákat figyelembe véve teljesültek.

Hézagkiöntés keretében a város területén a vállalkozó a munkálatokat elvégezte.

A „Kátyúkár-önerő biztosítása” előirányzatából az önkormányzati biztosítási önerő összegét fizettük ki.

A Jelzőlámpák előirányzatából az önkormányzati utak csomópontjaiban lévő forgalomirányító berendezések üzemeltetését, karbantartását és a városi jelzőlámpák áramdíjait fedeztük.

A közvilágítás előirányzatából rendeltük meg a Székesegyház, a Szalézi templom, a Szent II. János Pál pápa szobor világításának javítását, a díszkivilágítás lekapcsolását, a Fő tér és környéke, a Berzsenyi tér, a Szent M. tér, a Csónakázó tó és környéke érintésvédelmi felülvizsgálatát, a Sólyom u-Csaba úti felüljárón a kerékpáros aluljáró közötti szakaszán sérült kandeláber és lámpatest helyreállítási munkáit, a Brenner Tóbiás krt. 11 előtt, a Demeter utcában, a Metro melletti, a Kárpáti Kelemen utca 114 és 118. közötti szakaszon, valamint a Csaba u. 7. előtti kandeláberek helyreállítását.

A „Zárt csapadékcsatorna” sorából a zárt csatorna fedlapjainak, víznyelőrácsainak cseréjét, szintbeemelését, a felmerülő hibák, károk elhárítását, javítását és a csapadékcsatorna rendszer tisztítási munkáit fizettük ki szerződéses partnereinknek.

A Nyílt árok tisztítás előirányzatából a nyílt árkok iszapolást, mederprofilozását, az árkok területén lévő bozót és cserje irtását végeztettük el.

A Víznyelők tisztítása előirányzatából az azonnali beavatkozást igénylő feladatok elvégzésére használtuk fel.

***Önkormányzati felhalmozási kiadások (18.sz.melléklet)***

## *Pénzeszközátadás*

Együttműködési megállapodást kötött SZMJV Önkormányzata a Magyarországi Evangélikus Egyházzal és a Szombathelyi Evangélikus Diakónia Központtal, hogy az Egyház legkésőbb 2022.09.01. napjától 24 új, örökös hajléktalan otthoni és 2023. január 1. napjától 20 új, örökös idősotthoni férőhelyet létesít a Szombathely, Középhegyi út 1. szám alatt. Az 550.000 eFt támogatási összegből a 2022. évben esedékes 2. részletet 82.500 eFt-ot kifizettük a Szombathelyi Evangélikus Diakónia Központnak.

A SZMJV Önkormányzata a szombathelyi 02089/5 hrsz-ú ingatlant értékesítette 352.174 e Ft értékben. Söpte Önkormányzatával 2020. november 19-én kötött előzetes keretmegállapodás értelmében a befolyt nettó vételár 11%-ának megfelelő összeget 38.739 e Ft Söpte Önkormányzatának átutaltuk.

A Szombathelyi Sportközpont és Sportiskola Nonprofit Kft. részére a Horvát iskola tornatermének felújításához 23.500 e Ft önerőt biztosított az Önkormányzat, az Aréna Savaria tetőszerkezetének felújításához pedig 35.000 e Ft-ot.

Zanati városrész útjainak a felújításához 63.164 eFt támogatást nyújtott az Önkormányzat az Áfonya, Eper, Fenyő és Korpás utcai Úttársaságnak.

Fadrusz János Utcai Úttársaság részére 25.620 eFt összeget biztosított SZMJV Önkormányzata az útburkolat felújításához.

## *Vagyongazdálkodás*

A Szombathelyi Haladás Labdarúgó és Sportszolgáltató Kft. tőkeemelésében az Önkormányzat 3.734 e Ft összegben vett rész.

## *Közművesítés*

A Víziközmű-használati és szennyvízközmű-használati díjak felhasználása a gördülő fejlesztési tervben foglaltaknak megfelelően történt. A VASIVÍZ Zrt-vel kötött üzemeltetési szerződés melléklete rendelkezik a használati díj megállapításáról és a felek közötti elszámolási kötelezettségekről. Az önkormányzat évente két alkalommal számlát állít ki használati díj címén az üzemeltető felé. Az üzemeltető és az önkormányzat a használati díjakkal szemben kompenzációval számolja el a rekonstrukciós munkákról kiállított számlák értékét.

## *Közlekedés, útépítés, közvilágítás, hídfelújítás*

Jégpince utca és a Bartók B. krt. körforgalom átépítése sorból a körfogalom tervezésére a szerződést megkötöttük. A kivitelezésre vonatkozó közbeszerzési eljárás lezárult.

Okos Zebrák kiépítése tételsorból a Váci Mihály utcában, a Sörház és Hollán Ernő, valamint a Kodály és Simon István utcák kereszteződésében az aszfaltburkolatba épített LED-elemek kiépítése megtörtént.

Játszótér felújítások előirányzatából az Ady téren sportpálya labdafogó háló, Pázmány P. krt. 13. É-i oldalon sportháló cseréjét fizettük ki.

BM támogatás -Belterületi útfejlesztések, Gyöngyöspatak hídrekonstrukció, vásárcsarnok környékének rekonstrukciója, kapcsolódó parkolók kialakítása, Víztorony és környezetének fejlesztése II. ütem előirányzatából a Dozmat, Nádasdy, Paragvári, Magyar L. utcák felújítása megtörtént. A többi projekt elem kivitelezése várhatóan 2023-ban fog befejeződni.

ITM támogatás- Zanati kerékpárút fejlesztése soron a tervezési szakasz befejeződött, a kivitelezés folyamatban, amelynek befejezése 2023. júniusában a várható.

*Egyéb beruházások*

Városfejlesztési alap előirányzatából bizottsági döntések alapján tervezési díjat, illetve a Rohonci út 46-50. K-i oldalán játszótér eszközbeszerzését fizettük ki.

*Egyéb fejlesztések*

Az évközi tervezések, útfelújítás tervezések előirányzatából a tervezések és a hatósági díjait fizettük ki, mint a Szőlős utca felújításnak, a Bogáti fasor Sport tér burkolat felújítási, a Károly R. utca burkolat felújítási, a 11-es Huszár utcában játszótér felújítási, a Rumi u. útfelújítási, a Bem és Szűrcsapó utcák közötti parkrehabilitáció, a Károly R. u. Szent Gellért utca közötti park, gyalogos átkelőhelyek létesítése (Demeter u, Kassák Lajos utca, Faludy F. u. Kodály Z. utca kereszteződés, Szófia és Maros utca kereszteződés) kiviteli, az Éhen Gyula tér új parkolóhelyek kialakításának engedélyes és kiviteli, a Stromfeld Aurél lakótelep mögötti játszótér kerítés cseréjének, valamint pihenőpark kialakításának kiviteli tervét, rehabilitációs szakmérnöki díját; a Váci M. u. 34-37. mögött és a Rohonci u. 46-50. mögött parkolók kialakításának terveit, a 86-os főút Rédics-Szombathely- Mosonmagyaróvár másodrendű főút 80+153 km szelvényében lévő csatlakozás ideiglenes használatára vonatkozó tervezést, valamint a Szent István király – Rumi u. gyalogos átkelőhely kialakításának terveit.

Körforgalom (Markusovszky u. – Sugár u.- Horváth Boldizsár krt. – Dr. István Lajos király krt.) tervezési költésége- A körforgalom tervezése megtörtént. A kivitelezésre vonatkozó közbeszerzési eljárás előkészítése folyamatban van.

*Nagyprojektek, projektek*

A Modern Városok Program keretében a Gothard kastély fejlesztése – az örökségvédelmi engedély beszerzése megtörtént, a kiviteli tervek elkészültek 2021. évben. Fedezethiányra tekintettel csökkentett műszaki tartalmú tervdokumentáció kidolgozására kötöttünk tervezői szerződést. Ennek megfelelően engedélyes és kiviteli tervek rendelkezésre állnak. Az örökségvédelmi hatósági engedély - csökkentett műszaki tartalomnak megfelelően –

módosításra került. A támogató szervezet felé kérdést tettünk fel a csökkentett műszaki tartalom állagmegóvási munkák megvalósíthatósága tekintetében. A kérdés tisztázása folyamatban van. Időközben a megvalósításra irányuló kivitelező kiválasztása - feltételesen - a SZMJV Versenyszabályzata szerint lezárult. Műszaki ellenőri és kivitelezési feladatokra feltételes hatályú szerződést kötöttünk.

RRF-1.1.2-21-2021-0007 Demográfiai és köznevelési bölcsődei nevelés fejlesztése- új bölcsőde építése Szombathely Szentkirályi városrészen projektben a tervezői feladatokra a szerződést megkötöttük, az engedélyes tervek rendelkezésre állása után az építési engedélyt beszereztük. A kiviteli tervek átadása folyamatban van. A kialakítandó parkoló építési engedélye rendelkezésre áll. Műszaki ellenőri feladatokra feltételes hatályú szerződést kötöttünk. A kivitelező kiválasztására irányuló közbeszerzési eljárás előkészítése folyamatban van.

A 11-es Huszár úti lakótelepen lévő közpark közösségi célú fejlesztése keretében 2 db streetball pálya elkészült. Közösségi terek sportfunkcióval való bővítése megvalósult.

A Szedreskert szabadtéri közösségi rendezvénnyé fejlesztése projekt keretében a szabadtéri színpad felújítására a kiviteli szerződést 2023. januárjában aláírtuk. A kivitelezés várható befejezése 2023. július.

A gyöngyösszőlős klubház fejlesztéséhez kapcsolódóan az engedélyes és kiviteli terveket beszereztük, a kivitelezésre vonatkozó szerződéskötés folyamatban van.

Belvárosi közösségi tér fejlesztése soron az engedélyes és kiviteli terveket beszereztük, a kivitelezés folyamatban van. A kivitelezés várható befejezése 2023. július.

A Zarkaházi Szily-kastély fejlesztése a gyöngyöshermán-szentkirályi közösség számára projektben az engedélyezési tervek elkészültek, az örökségvédelmi engedéllyel rendelkezünk, a műszaki ellenőri feladatokra a szerződést megkötöttük. A kivitelezésre vonatkozó szerződés aláírása folyamatban van.

Játszóterek fejlesztése a Barátság utca, a Nagy László-Kodály Z. utca és a Bem J. u.- Szűrcsapó u helyszíneken megtörtént.

Tószer téri sportpálya közösségi célú fejlesztése projekt keretében 2 db streetball pálya kivitelezése elkészült.

A Képtár turisztikai célú felújítása, a műtárgy világítás, installációk és információs táblák beszerzése megtörtént. Az informatikai eszközöket beszereztük. A látogatói mellékhelyiségek és vizesblokk kialakítására a tervek rendelkezésre állnak, a kivitelezésre vonatkozó közbeszerzési eljárás eredménytelensége miatt 2022. évben az eljárást többször megismételtük. 2023 – ban viszont eredményes volt, a nyertes ajánlattevővel a szerződéskötés folyamatban van.

SZMJV kerékpáros fejlesztése elkészült 2021-ben, záró elszámolás benyújtásra került, a garanciális bejárás folyamatban.

Önkormányzati épületek energetikai korszerűsítése - Oladi Szakgimnázium és Szakközépiskola felújítása befejeződött 2022. május 19-én.

Önkormányzati épületek energetikai korszerűsítése - Maros és Pipitér Óvodák felújítása elkészült.

Új Bölcsőde építése Szombathelyen - A kivitelezés munkák 2022. február 14-én elkezdődtek, a kivitelezés befejeződését követően a műszaki átadás-átvételi eljárás lezárult, használatbavételi engedéllyel rendelkezünk. A fejlesztéshez kapcsolódó 14 db szülői parkoló a forgalomba helyezési engedélyt megkapta.

Szombathely-Vép településeket, illetve a Szombathely és Balogunyom településeket összekötő kerékpárútak megépítése megtörtént, forgalomba helyezési engedéllyel rendelkeznek.

Ferenczy u. hiányzó szakaszának kiépítése megtörtént, a forgalomba helyezési engedéllyel rendelkezik.

***Intézményi felhalmozási célú kiadások (6.sz.melléklet)***

Az intézményi felhalmozási kiadások 475.314 eFt előirányzata 74,02 %-ban teljesült. A kiadások alul teljesítésének indokai a következők:

Az alábbi óvodák esetében 2022. évben dokumentált beruházási és felújítási tételek vannak:

* Pipitér Óvoda – balesetveszélyes udvari játékok helyett újak telepítése 3.892 eFt,
* Játéksziget Óvoda – csapadékvíz elvezetésének kialakítása 1.301 eFt,

A felújítási munkák végzése folyamatos és a pénzügyi teljesítésekre 2023. évben kerül majd sor.

A Köznevelési GAMESZ felhalmozási célú költségvetési előirányzata többek között fedezetet nyújtott az alábbiakra:

* Aréna Óvoda – ablakmozgató motor 151/2022.(IX.27.) VISB határozat 999 eFt
* Maros Óvoda – előtető, kosaras létra telepítése 604 eFt,
* Benczúr Óvoda – kerítés áthelyezése 500 eFt,
* Mesevár Óvoda – hátsó kerítés építése 7.493 eFt,
* Vadvirág Óvoda – járólapozás 1.143 eFt
* Gazdag Erzsi Óvoda – kerítés felújítása 320/2018.(X.15.) GVB határozat 2.394 eFt
* Weöres Sándor Óvoda – tervezési díj 151/2022.(IX.27.) VISB határozat 2.032 eFt
* Pipitér Óvoda – fűtési rendszer rekonstrukciója 15.448 eFt

A fentiekben felsorolt beruházási és felújítási kiadások 30.614 eFt összegű pénzforgalmi kifizetésére 2023. évben kerül sor.

A Savaria Szimfonikus Zenekarnál az EMMI pályázati pénzeszközök elszámolhatósági szabályait figyelembe véve az előadó-művészeti többlettámogatásokból megvalósuló felhalmozási kiadások 2023. évben fognak pénzforgalmilag teljesülni mindösszesen 37.793 eFt összegben.

A Berzsenyi Dániel Megyei Hatókörű Városi Könyvtár átvett pénzeszközből történő beszerzésének – az új lopásgátló kapu működtetéséhez a dokumentumokba HF (13,56MhZ) szabványú rádiófrekvenciás /RFID/ címke - megrendelése 2022. évben megtörtént, pénzforgalmi kifizetése 2023. évben esedékes 2.843 eFt összegben.

A Savaria Megyei Hatókörű Városi Múzeumnál az NKA pályázati pénzeszközök elszámolhatósági szabályait figyelembe véve a ténylegesen felmerülő kiadások – TeTT időszaki kiállítás sorozat - 2023. évben fognak teljesülni 3.194 eFt összegben.

Az Egészségügyi és Kulturális GESZ esetében a folyamatban lévő felhalmozási célú orvosi eszközök beszerzéseinek pénzügyi teljesítési időpontja 2023. gazdálkodási év, mindösszesen 2.419 eFt összegben.

Az Egyesített Bölcsődei Intézmény felhalmozási célú költségvetési előirányzata fedezetet nyújtott a Csicsergő Bölcsőde távhővezeték rekonstrukciójára és hőmennyiségmérők beépítésére. A felújítási munkák pénzügyi teljesítésére 2023. évben kerül sor mindösszesen 9.019 eFt összegben.

A Városi Vásárcsarnok 2022. évi beruházási előirányzata tartalmazta az intézmény részére szükséges acélszerkezetű asztalok beszerzésének és a légutánpótló kiépítésének fedezetét, melyek pénzforgalmi kifizetésére 2023. évben kerül sor mindösszesen 4.100 eFt összegben.

A Polgármesteri Hivatal felhalmozási célú költségvetési előirányzata több informatikai program, rendszer fejlesztését tartalmazta, melyek beszerzése, fejlesztése folyamatos és a pénzügyi teljesítésekre 2023. évben kerül sor mindösszesen 13.141 eFt összegben.

**IV.FINANSZÍROZÁSI MŰVELETEK**

## Finanszírozás alakulása

2022. évben hitelfelvételre nem került sor. Az Önkormányzat zárt végű pénzügyi lízingszerződést kötött a K&H Bank Zrt-vel 2018.10.10-én, mely 2019. év során két ütemben valósult meg. A lízingszerződésben foglalt pénzeszköz a Szombathely közterületén található lámpatestek cseréjére került felhasználásra. A pénzügyi lízingből eredő fizetési kötelezettség állományáról szóló évenkénti kimutatást a 30. sz. melléklet tartalmazza.

A lízingállomány alakulása ezer Ft-ban:

|  |  |  |  |  |
| --- | --- | --- | --- | --- |
|  | 2019. | 2020. | 2021. | 2022. |
| **Lízing**  **Nyitóállomány** | **0** | **1.383.586** | **1.262.837** | **1.142.088** |
| Lízing kötelezettség előírás | **1.448.992** | **0** | **0** | **0** |
| Lízing törlesztés | **65.406** | **120.749** | **120.749** | **120.749** |
| **Lízing záróállomány** | **1.383.586** | **1.262.837** | **1.142.088** | **1.021.339** |

Az államháztartásról szóló törvény végrehajtásáról szóló kormányrendelet előírása alapján 2022. évre vonatkozóan 234.638 e Ft állam általi megelőlegezést folyósított a Kincstár, mely december 28-án az önkormányzat bankszámláján jóváírásra került. Az elszámolási szabályok szerint 2023. évben történik a támogatási előleg elszámolása a nettó finanszírozás keretében.

Az önkormányzat és az intézmények előző évi költségvetési maradvány igénybevételének teljesítését a számviteli szabályok szerint elszámoltuk.

**V. VAGYON ALAKULÁSA**

Szombathely Város Önkormányzatának összevont mérlegadatait a 23-24.sz. melléklet tartalmazza.

**Eszközök e Ft-ban**

|  |  |  |  |
| --- | --- | --- | --- |
| **Eszközök** | **2021.12.31 zárómérleg** | **2022.12.31 zárómérleg** | **2022/2021**  **%** |
| A/I. Immateriális javak | 18 105 | 45 724 | 252,55 |
| A/II. Tárgyi eszközök | 79 778 235 | 92 654 810 | 116,14 |
| A/III. Befektetett pénzügyi eszközök | 6 452 277 | 6 456 011 | 100,06 |
| A/IV. Koncesszióba, vagyonkezelésébe adott eszközök | 880 596 | 876 761 | 99,56 |
| **A/ Nemzeti Vagyonba tartozó Befektetett eszközök összesen** | **87 129 213** | **100 033 306** | **114,81** |
| B/I. Készletek | 26 934 | 30 449 | 113,05 |
| B/II. Értékpapírok | 0 | 0 |  |
| **B/ Nemzeti Vagyonba tartozó Forgóeszközök összesen** | **26 934** | **30 449** | **113,05** |
| C/ Pénzeszközök | 9 616 738 | 7 649 426 | 79,54 |
| D/ Követelések | 7 149 944 | 7 323 447 | 102,43 |
| E/ Egyéb sajátos elszámolások | 79 114 | 220 282 | 278,44 |
| F/ Aktív időbeli elhatárolások | 480 560 | 500 493 | 104,15 |
| **ESZKÖZÖK ÖSSZESEN** | **104 482 503** | **115 757 403** | **110,79** |

Az önkormányzat összevont mérlegfőösszege a 2021.évi zárómérleg adataihoz képest 11.274.900 eFt növekedést mutat, több tényező együttes hatásaként. A tárgyi eszköz és követelés állomány növekedése, a pénzeszközök csökkenése, valamint az egyéb sajátos elszámolások (Áfa) változása hatott jelentősen a főösszegre.

Tárgyi eszközök

Az állomány értékének jelentős növekedését a szennyvíz és ivóvíz vagyon (VASIVÍZ ZRT. üzemeltetésében) felértékelésből adódó különbözet magyarázza.

Ezen felül a befejezetlen beruházások állománya is jelentős mértékben nőtt, mert az aktiválások mellett számos új projekt is indult 2022. évben. A befejezetlen beruházások állományának növekedését az alábbi jelentősebb, folyamatban lévő és 2022. évben induló projektek támasztják alá:

* Új bölcsőde építése – Szombathely Szentkirályi városrészen
* Új bölcsőde építése – Városligeti bölcsőde
* Szombathely – Balogunyom településeket összekötő kerékpárút
* Szombathely, Ferenczy út hiányzó szakaszának kiépítése
* BM támogatás keretében megvalósult belterületi útfejlesztések (Paragvári u., Magyar L. u., Nádasdy u., Dozmat u.)
* Vásárcsarnok környékének rekonstrukciója
* Víztorony és környékének fejlesztése II. ütem – KRESZ park felújítása
* Szombathely – Vép településeket összekötő kerékpárút
* Oladi Szakközépiskola energetikai korszerűsítése
* Közösségi terek sportfunkciókkal való bővítése: Ady tér, Bem J. utca 21-23 – Szűrcsapó utca 22-24., Szedreskert, Krúdy Gy. utca – fitnesz parkok
* Tószer téri 2 db streetball pálya
* 11-es Huszár úti lakótelepen 2 db streetball pálya

Térítésmentesen átadtunk a Magyar Államnak a:

* 10599/3. helyrajzi számú földterületet és utat, valamint a
* 10743. helyrajzi számon nyilvántartott járda egy részét.

Térítésmentesen átvettünk a Vasi Zöld Patriótáktól 1 db padot, illetve a Szombathely, Fő tér 40. szám épületet a GAMESZ-től.

Egyéb csökkenésként, illetve egyéb növekedésként számoljuk el a számviteli szabályok szerint az üzemeltetésre (SZOVA Zrt) és a vagyonkezelésbe (Szombathelyi Tankerületi Központ, Vas Megyei Szakképzési Centrum, Vas Megyei Temetkezési Kft) átadott-átvett eszközök főkönyvi átsorolását, illetve a kataszteri változásokat.

Befektetett pénzügyi eszközök

A részesedések, üzletrészek állományát 2022. december 31-én a 29. sz. melléklet tartalmazza. Az önkormányzat részesedéseinek állományában bekövetkezett változások az alábbiak:

eFt

|  |  |
| --- | --- |
| Nyitó állomány: | 6.452.277 |
| Szombathelyi Haladás Labdarúgó és Sportszolgáltató Kft – törzstőke emelés | 3.734 |
| Záró állomány: | 6.456.011 |

Pénzeszközök

A pénzeszközök állománya jelentős összegben csökkent, ebben szerepet játszik például, hogy a Magyar Államkincstárnál vezetett EU források finanszírozási számla egyenlege 665.205 eFt-tal csökkent a projektekre lehívott előlegek felhasználása során.

A mérlegben kimutatott követelésállomány tételei a közhatalmi követelések, a működési bevételek követelései, a kölcsönnyújtásokhoz kapcsolódó követelések, valamint a követelés jellegű sajátos elszámolások.

A működési bevételek követelésének összege 1.144.277 eFt. Az önkormányzat jelentős tétele a SZOVA lakásbérleti díj hátralék, melynek értékvesztéssel csökkentett összege 100.356 eFt, valamint a VASIVÍZ szennyvíz- és ivóvíz használati díj követelés 984.249 eFt. A VASIVÍZ Zrt-vel szemben fennálló követelés nem hátralékos követelés, az elszámolás sajátosságaiból adódóan, a szennyvíz- és ivóvíz rekonstrukciók megvalósulása után, a kiadási számlák kompenzálásával egyenlítődik ki.

A közhatalmi (helyi adó) követelések között szerepel a 2023. márciusi adóelőleg előírt összege is 4.516.621 eFt összegben évet követően esedékes közhatalmi követelésként. Ezen követelést a szabályok szerint (a mérleg forrásoldalán) az eredményszemléletű bevételek passzív időbeli elhatárolásaként elszámoltuk. A tárgyévi követelések nettó összege 80.162 eFt.

A kölcsönnyújtásokhoz kapcsolódó követelések állománya kis mértékben növekedett. A változás oka, hogy a Szombathelyi Sportközpont és Sportiskola Nonprofit Kft., a SZOMPARK Kft tagi kölcsönt kapott 2022 évben, ami növelte az állomány értékét, viszont a Prenor Kft a tagi kölcsönének egy részének a visszafizetése, valamint a munkáltatói és lakáskölcsönök törlesztése csökkentette a kölcsönnyújtásokhoz kapcsolódó követelések állománya összegét.

A követelés jellegű sajátos elszámolásként számoljuk el az adott előlegeket, (beruházásra, felújításra adott előlegek) a vagyonkezelésbe adott eszközökkel (temetők) kapcsolatos visszapótlási követelést, a letétre, megőrzésre, fedezetkezelésre átadott pénzeszközt.

Az egyéb sajátos eszközoldali elszámolások az általános forgalmi adó elszámolást tartalmazzák (előlegekhez tartozó ÁFA elszámolás, valamint az áthúzódó ÁFA összegek).

Az aktív időbeli elhatárolásokat az államháztartási számviteli kormányrendelet előírásai alapján számoltuk el.

**Források e Ft-ban**

|  |  |  |  |
| --- | --- | --- | --- |
| **Források** | **2021.12.31 zárómérleg** | **2022.12.31 zárómérleg** | **2022/2021**  **%** |
| G/ Saját tőke | 75 339 878 | 88 982 751 | 118,11 |
| H/ Kötelezettségek | 2 613 322 | 2 805 306 | 107,35 |
| I/ Kincstári számlavezetéssel kapcsolatos elszámolások | 0 | 0 | 0 |
| J/ Passzív időbeli elhatárolások | 26 529 303 | 23 969 346 | 90,35 |
| **FORRÁSOK ÖSSZESEN** | **104 482 503** | **115 757 403** | **110,79** |

A saját tőke változását a mérleg szerinti eredmény, a felhalmozott eredmény, valamint a nemzeti vagyon változásai befolyásolják. A saját tőke összegének jelentős növekedését a szennyvíz és ivóvíz vagyon (VASIVÍZ ZRT. üzemeltetésében) felértékelésből adódó különbözet magyarázza.

A kötelezettségek az áthúzódó szállítói kötelezettségeket, a finanszírozási kötelezettségeket, valamint a kötelezettség jellegű sajátos elszámolásokat tartalmazza. Ez utóbbi meghatározó eleme a helyi adó túlfizetések összege, amely 809.627 eFt összeget képvisel. A finanszírozási kiadásokra esedékes kötelezettségekből 1.021.338 eFt a pénzügyi lízing tőke részét érintő, évet követő kötelezettsége.

A passzív időbeli elhatárolásokat az államháztartási számviteli kormányrendelet előírásai alapján számoljuk el. Az elszámolást meghatározza a központi és európai uniós projektek támogatására befolyt fejlesztési támogatások, valamint a térítés nélkül átvett eszközök értéke, melyeket halasztott eredményszemléletű bevételként számolunk el.

Az évet követő közhatalmi (helyi adó) követelések előírását a szabályok szerint az eredményszemléletű bevételek passzív időbeli elhatárolásaként elszámoltuk.

**VI. AZ ÁLLAMI SZÁMVEVŐSZÉK JELENTÉSÉRE KÉSZÍTETT INTÉZKEDÉSI TERV BESZÁMOLÓT ÉRINTŐ VÉGREHAJTÁSA**

1. Az önkormányzat gazdasági társaságai aktuális pénzügyi helyzetét a Közgyűlés külön napirendi pont keretében tárgyalja a gazdasági társaságok 2022. évi mérlegbeszámolói kapcsán.
2. Az önkormányzat gazdasági társaságainak nyújtott kölcsöneinek bemutatása (Forintban):

|  |  |  |  |  |  |
| --- | --- | --- | --- | --- | --- |
|  | **Nyitó** | **kölcsön nyújtás** | **kölcsön visszafizetés** | **kölcsön elengedés** | **Záró állomány** |
| Savaria Városfejlesztési Kft. | 20.000.000 |  |  |  | 20.000.000 |
| SZOMHULL Nonprofit Kft | 500.000.000 |  |  |  | 500.000.000 |
| Prenor Kertészeti és Parképítő Kft. | 122.311.789 |  | 24.462.360 |  | 97.849.429 |
| Szombathelyi Sportközpont és Sportiskola Nonprofit Kft. |  | 50.000.000 |  |  | 50.000.000 |
| Szombathelyi Parkfenntartási Kft. |  | 44.999.507 |  |  | 44.999.507 |
| STYL FASHION Kft. | 30.000.000 |  |  |  | 30.000.000 |
| Szombathelyért Közalapítvány | 7.000.000 |  | 1.000.000 |  | 6.000.000 |
| Összesen: | 679.311.789 | 94.999.507 | 25.462.360 | 0 | 748.848.936 |

3. Az eszközök értékcsökkenésének és elhasználódási fokának bemutatása (Ezer Ft)

|  |  |  |  |  |  |  |
| --- | --- | --- | --- | --- | --- | --- |
|  | Immateriális javak | Ingatlanok és kapcsolódó vagyonértékű jogok | Gépek berendezések felszerelések Járművek | Tenyész-állatok | Koncesszió-ban, vagyon-kezelésbe adott eszközök | Összesen |
|  |  |  |  |  |  |  |
| Értékcsökkenés nyitó | 375 389 | 26 829 268 | 4 434 404 | 508 | 64 508 | 31 704 077 |
| Értékcsökkenés növekedése | 14 720 | 2 789 257 | 991 572 |  | 3 836 | 3 799 385 |
| Értékcsökkenés csökkenése | 38 444 | 6 150 685 | 1 755 455 |  |  | 7 944 584 |
| Értékcsökkenés záró | 351 665 | 23 467 840 | 3 670 521 | 508 | 68 344 | 27 558 878 |
|  |  |  |  |  |  |  |
| Az eszközök pótlására fordított tényleges kiadások | 34 487 | 1 825 963 | 398 017 | 0 | 0 | 2 258 467 |
|  |  |  |  |  |  |  |
| Eszközök elhasználódási foka | 88,49 | 21,26 | 53,49 | 100,00 | 7,23 | 23,23 |

4. Az Áht. 29/A. § szerint a helyi önkormányzat évente, legkésőbb a költségvetési rendelet elfogadásáig határozatban állapítja meg a Stabilitási tv. 45. § (1) bekezdés a) pontja felhatalmazása alapján kiadott jogszabályban – 353/2011.(XII.30.) Korm. rendelet – meghatározottak szerinti saját bevételeinek, valamint a Stabilitási tv. 8. § (1) bekezdése szerint adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegét.

A fenti kötelezettségünknek a fent hivatkozott kormányrendeletben meghatározott adattartalommal, a hatályos új jogszabályokban foglaltak figyelembevételével eleget tettünk a költségvetési rendeletben.

Szombathely Megyei Jogú Város Közgyűlése az önkormányzat saját bevételeinek és az adósságot keletkeztető ügyleteiből eredő fizetési kötelezettségeinek a 2022. évi költségvetési évet követő három évre várható összegét az alábbiak szerint állapította meg:

|  |  |  |  |  |  |
| --- | --- | --- | --- | --- | --- |
| ezer Ft-ban |  | **2022.** | **2023.** | **2024.** | **2025.** |
| **Megnevezés** |  | **tárgyév** | **tárgyévet követő 1.évben** | **tárgyévet követő 2.évben** | **tárgyévet követő 3.évben** |
| Helyi adók | 1. | 10.540.185 | 11.504.000 | 11.500.000 | 11.600.000 |
| Tulajdonosi bevételek | 2. |  |  |  |  |
| Díjak, pótlékok, bírságok, települési adók | 3. | 17.652 | 11.000 | 11.000 | 11.000 |
| Immateriális javak, ingatlanok és egyéb tárgyi eszközök értékesítése | 4. | 1.118.966 | 666.911 | 300.000 | 200.000 |
| Részesedések értékesítése és részesedések megszüntetéséhez kapcsolódó bevételek | 5. |  |  |  |  |
| Privatizációból származó bevételek | 6. |  |  |  |  |
| Garancia- és kezességvállalásból származó megtérülések | 7. |  |  |  |  |
| **Saját bevételek (01+... +07)** | 8. | **11.676.803** | **12.181.911** | **11.811.000** | **11.811.000** |
| **Saját bevételek (08. sor) 50%-a** | 9. | **5.838.401,5** | **6.090.956** | **5.905.500** | **5.905.500** |
| **Előző év(ek)ben keletkezett fizetési kötelezettség (11+...+18)** | 10. | **226.122** | **312.750** | **300.000** | **290.000** |
| Hitelből eredő fizetési kötelezettség | 11. |  |  |  |  |
| Kölcsönből eredő fizetési kötelezettség | 12. |  |  |  |  |
| Hitelviszonyt megtestesítő értékpapírból eredő fizetési kötelezettség | 13. |  |  |  |  |
| Adott váltóból eredő fizetési kötelezettség | 14. |  |  |  |  |
| Pénzügyi lízingből eredő fizetési kötelezettség | 15. | 226.122 | 312.750 | 300.000 | 290.000 |
| Halasztott fizetés, részletfizetés fizetési kötelezettsége | 16. |  |  |  |  |
| Szerződésben kikötött visszavásárlási kötelezettség | 17. |  |  |  |  |
| Kezesség-, és garanciavállalásból eredő fizetési kötelezettség | 18. |  |  |  |  |
| **Tárgyévben keletkezett, illetve keletkező, tárgyévet terhelő fizetési kötelezettség (20+...+27)** | **19.** | **0** | **0** | **0** | **0** |
| Hitelből eredő fizetési kötelezettség | 20. |  |  |  |  |
| Kölcsönből eredő fizetési kötelezettség | 21. |  |  |  |  |
| Hitelviszonyt megtestesítő értékpapírból eredő fizetési kötelezettség | 22. |  |  |  |  |
| Adott váltóból eredő fizetési kötelezettség | 23. |  |  |  |  |
| Pénzügyi lízingből eredő fizetési kötelezettség | 24. |  |  |  |  |
| Halasztott fizetés, részletfizetés fizetési kötelezettsége | 25. |  |  |  |  |
| Szerződésben kikötött visszavásárlási kötelezettség | 26. |  |  |  |  |
| Kezesség-, és garanciavállalásból eredő fizetési kötelezettség | 27. |  |  |  |  |
| **Fizetési kötelezettség összesen (10+19)** | 28. | **226.122** | **312.750** | **300.000** | **290.000** |
| **Fizetési kötelezettséggel csökkentett saját bevétel (09-28)** | 29. | **5.612.279,5** | **5.778.206** | **5.605.500** | **5.615.500** |

5. Be kell mutatni az Önkormányzat folyamatban lévő és tervezett fejlesztéseihez szükséges belső és külső források rendelkezésre állását, és ebből a szempontból értékelni kell az Önkormányzat beruházásait.

A 2022.évi maradvány elszámolásról szóló előterjesztés egyértelműen kimutatta, hogy a korábbi években elkezdett, folyamatban lévő beruházások, fejlesztések forrása rendelkezésre áll.

A 2023. évben megvalósuló fejlesztések forrását a 2022. évi maradvány, másrészt a vagyonértékesítési bevételek tervezett 477.290 e Ft –os összege biztosítja.